# Recueil général et complet des fabliaux des 13e et 14e siècles/CXLVII
## CXLVII DU CHEVALIER

FLABEL sont or mout entorsé ; Maint denier en ont enborsé Cil qui les content et les portent, Quar grant confortement raportent As enovrez et as oiseus, Quant il n’i a genz trop noiseus, Et nès à ceus qui sont plain d’ire, Se il oent bon flabeau dire, Si lor fait il grant alegance Et oublier duel et pesance, Et mauvaitié et pensement. Ce dist Guerins, qui pas ne ment, Qui d’un chevalier nos raconte Une aventure en icest conte,
Qui avoit merveilleus eür, Et ge vos di tot asseür Que il faisoit les cons paller, Quant il les voloit apeler ; Li cus qui ert en l’escharpel Respondist bien à son apel. Icist eürs li fu donez En cel an qu’il fu adoubez : Si vos dirai com il avint. ﻿Li chevaliers povre devint Ainz que il fust de grant aage ; Por quant sel tenoit on à saige : Mais n’avoit ne vigne ne terre. En tornoiement et en guerre Estoit trestote s’atendance, Quar bien savoit ferir de lance ; Hardiz estoit et combatanz, Et au besoig bien secouranz. Adonc avint en cel tempoire, Si com lisant truis en l’estoire, Que les guerres partot failloient ; Nule gent ne s’entr’ assailloient, Et li tornoi sont deffendu. Si ot tot le sien despendu Li chevaliers, en cel termine, Ne li remest mantel d’ermine Ne surcot, ne chape forrée, Ne d’autre avoir une denrée, Que trestot n’eüt mis en gaige ; De ce nel tieg ge mie à saige,
Que son hernois a engagié ; Si a tot beü et mengié. ﻿A un chastel est sejornans, Qui mout ert bel et despendanz, Ausin comme seroit Provins ; Si bevoit souvent de bons vins. Iluec fu lonc tens à sejor, Tant que il avint à un jor C’on cria un tournoiement Par le païs communalment, Que tuit i fussent sanz essoine, Tot droit à la Haie en Toraine : Là devoit estre granz et fiers. Mout en fu liez li chevaliers ; Huet, son escuier, apele, Si li a dite la novele Du tornoiement qui là ert. « Et, » dit Huet, « à vos qu’afiert A parler de tournoiement, Quar trestuit vostre garnement Sont en gaiges por la despense ? — Ha ! Huez ! por Dieu, quar en pense, » Fait li chevaliers, « se tu velz, Toz tens bien conseillier me seus : Mielz m’en fust se creü t’eüsse ! Or pensse comment ge reüsse Mes garnemenz sanz demorance, Et si fai aucune chevance, La meillor que tu porras faire ; Sen toi n’en savroie à chief traire. »
Huez voit que fere l’estuet, Si se chevist au mielz qu’il puet. Le palefroi son signor vent, Onques n’i fist autre covent : Ainz s’en est aquitez trés bien. A paier n’i falt il de rien ; Toz a les gaiges en sa mein, Et quant ce vint à l’endemain, Andui se mistrent à la voie Que nus nes sieut ne ne convoie, Et chevauchent par une lande. Li chevaliers Huet demande Comment avoit eü ses gaiges. Huet li dit, qui mout ert saiges : « Beaus sire, » fist Huet, « par foi, Ge vendi vostre palefroi, Quar autrement ne pooit estre ; N’en merroiz or cheval en destre, Ne que vos faciez en avant. — Combien as tu de remanant, Huet ? » ce dit li chevaliers. – Par foi, sire, douse deniers Avon nos, sen plus, à despandre. — Dont n’avon nos mestier d’atendre, » Fait li chevaliers, « ce me samble. » Atant s’en vont andui ensamble ; Et quant il ont grant voie alée, Si entrent en une valée. Li chevaliers ala pensant, Et Huez chevalcha devant
Sor son roncin grant aleüre, Et tant qu’il vit par aventure En une prée une fontaine Qui bele estoit et clere et saine : Si en coroit granz li ruisseaus, Et entor avoit arbrisseaus, Vers et foilluz, de grant beauté. Autresi com el mois d’esté, Li arbrissel mout bel estoient. En la fontaine se baignoient Trois puceles, preuz et senées, Qui de beauté resanblent fées ; Lor robe et totes lor chemises Orent desoz un arbre mises, Qui erent batues à or : Bien valoient un grant tresor ; Plus riches ne furent veües. ﻿Quant Huet vit les femes nues, Qui tant avoient les chars blanches, Les cors bien faiz, les braz, les hanches, Cele part vint à esperon, Mais ne lor dist ne o ne non, Ençois a lor robes saisies ; Ses laissa totes esbahies. Quant voient que lor robe enporte, La plus maistre se desconforte Que mout s’en vait grant aleüre Cil qui de retorner n’a cure. ﻿Les puceles mout se dolosent, Crient et dementent et plorent.
Que qu’eles se vont dementant, Ez vos le chevalier atant, Qui après l’escuier s’en va. L’une des puceles parla, Et dit : « Ge voi là chevalchier Le seignor au mal escuier Qui noz robes nos a tolues, Et nos laissiées totes nues. Quar li proions, sanz plus atendre, Qu’il nos face noz robes rendre ; S’il est preudom, il le fera. » Atant l’une d’eles parla ; Si li conta lor mesestance. Li chevaliers en ot pesance ; Des puceles ot grant pitié. Lors a le cheval tant coitié Que Huet ataint, si li dist : « Baille ça tost, se Dieu t’aïst, Cez robes, nes enportes mie ; Ce seroit trop grant vilenie De faire à cez puceles honte. – Or tenez d’autre chose conte, » Fait Huez, « et ne soiez yvres : Les robes valent bien cent livres ; Quar onques plus riches ne vi. Devant quatorse anz et demi Ne gaaigneroiz vos autant, Tant sachoiz aler tornoiant. – Par foi, » ce dit li chevaliers, « Ge lor reporterai arriers
Les robes, comment qu’il en praigne : Ge n’ai cure de tel gaaigne ; Ge n’en venrroie ja en pris. — A bon droit estes vos chetis, » Fait Huet par grant maltalent. Li chevaliers les robes prant ; A l’ainz qu’il pot vint as puceles, Qui mout erent plaisanz et beles ; Si lor a lor robes rendues, Et eles sont tantost vestues, Car à chascune estoit mout tart. ﻿Atant li chevaliers s’en part, Par lor congié retorne arriere. L’une des puceles premiere Parole as autres, si lor dist : « Damoiseles, se Dieus m’aïst, Cist chevaliers est mout cortois. Mout en avez veü ainçois Eüst noz robes chier vendues ; Ainz qu’il les nos eüst rendues, Il en eüst assez deniers. Et sachiez que cist chevaliers A vers nos fait grant cortoisie, Et nos avon fait vilenie, Qui riens ne li avons doné Dont il nos doie savoir gré. Rapelons le, sel paions bien, Qu’il est si povres qu’il n’a rien. Nule n’en soit envers li chiche, Ainz faison le preudome riche. »
Les autres li acreanterent. Le chevalier donc rapelerent, Et il retorne maintenant. ﻿La plus mestre parla avant, Quar des autres en ot l’otroi : « Sire chevalier, par ma foi, Ne volons pas que il est droiz Que vos ainsi vos en ailloiz : Richement nos avez servies, Rendues nos avez les vies, Si avez fait comme preudom ; Et ge vos donrai riche don, Et sachiez que ja n’i faudroiz. Jamais en cel lieu ne venroiz Que toz li monz ne vos enjoie, Et chascun fera de vos joie ; Et si vos abandoneront La gent trestot quanqu’il aront : Ne porroiz mais avoir poverte. — Dame, ci a riche deserte, » Fait li chevaliers, « grant merciz. — Li miens dons ne riert pas petiz, » Fait l’autre pucele en après ; « Ja n’ira mès ne loig ne près, Por qu’il truisse feme ne beste, Et qu’el ait deus elz en la teste, S’il daigne le con apeler, Qu’il ne l’escoviegne parler. Iteus sera mais ses eürs ; De ce soit il tot aseürs
Que tel n’en ot ne roi ne conte. » Adonc ot li chevaliers honte, Si tint la pucele por fole. ﻿Et la tierce enprès reparole ; Si dit au chevalier : « Beaus sire, Savez vos que ge vos vieng dire ? Quar bien est raison et droiture, Que se li cons, par aventure, Avoit aucun enconbrement Qu’il ne respondist maintenant, Li cus si respondroit por lui, Qui qu’en eüst duel ne ennui, Se l’apelessiez, sanz aloigne. » Dont ot li chevaliers vergoigne, Qui bien cuide que gabé l’aient, Et que por noient le delaient. Maintenant au chemin se met. Quant a aconseü Huet, Trestot en riant li aconte Si con avez oï el conte : « Gabé m’ont celes dou prael. » Et dit Huet : « Ce m’est mout bel : Quar cil est fous, par saint Germain, Que ce que il tient en sa main Giete à ses piez en nonchaloir. — Huet, ge cuit que tu dis voir, » Fait li chevaliers, « ce me sanble. » ﻿Atant ezvoz, si con moi sanble, Un provoire sanz plus de gent, Qui chevalchoit une jument.
Li prestres fu poissanz et riches, Mais il estoit avers et chiches : Le chemin voloit traverser, Et à une autre vile aler, Qui assez près d’iluec estoit. Li prestres le chevalier voit, Vers lui trestorne sa jument ; Si descendi isnelement, Et li dit : « Sire, bien vignoiz ! Or vos proi que vos remeignoiz Huimais o moi por osteler. De vos servir et hennorer Ai grant envie et grant talent ; Tot en vostre commandement Est quanque j’ai, n’en doutez ja. » ﻿Li chevaliers se merveilla Du prestre qu’il ne connoist mie, Et si de demorer le prie. Huez le saiche, si li dist : « Sire, » fait il, « se Dieus m’aïst, Les fées vos distrent tot voir ; Or le poez apercevoir, Mais apelez delivrement Le con de cele grant jument : Vos l’orroiz ja parler, ce croi. » Dist li chevaliers : « Ge l’otroi. » Maintenant li commence à dire : « Sire cons, où va vostre sire ? Dites le moi, n’en mentez mie. – Par foi, il vait veoir sa mie, »
Fait li cons, « sire chevaliers ; Si li porte de bons deniers, Dis livres de bone monoie, Qu’il a ceinz en une corroie
Por achater robe mardi. » Et quant le prestres entendi Le con qui parole si bien, Esbahiz fu sor tote rien ; Enchantez cuide estre et traïz : De la poor s’en est foïz, Et por corre delivrement, Deffuble sa chape erramment, Et les deniers et la corroie
Gita trestot en mi la voie. Sa jument l’ot, si torne en fuie. Voit le Huet, forment le huie ; Et li prestres, sanz mot soner, Gaaigne le gieu par aler, Qui s’enfuit par une charriere ; Por cent mars ne tornast arriere. Li chevaliers les deniers prent, Et Huet saisi la jument Qui mout estoit bien affeutrée ; Puis trouse la chape forrée. Mout rient de cele aventure : Atant s’en vont grant aleüre. ﻿Or est toz liez li chevaliers ; A Huet bailla les deniers, Dont il i avoit bien dis livres. Dit à Huet : « Mout fusse or yvres,
Se g’eüsse orains retenues Les robes et laissiées nues Les franches puceles senées : Bien sai de voir, ce furent fées ; Riche guerredon m’ont rendu. Ainz que nos aions despendu Cest avoir et trestot gasté, Avron nos de l’autre à plenté ; Quar teus paiera nostre escot Qui de tot ce ne sait or mot. Huez, cil ne gaaigne mie Qui fait conquest par vilenie, Ainz pert honor par tot le monde ; Jamais ne beau dit ne beau conte N’en ert de lui à cor retret. Mielz vosisse ge estre contret Que ge t’eüsse orains creü : Mon los eüsse descreü Et avillié au mien senblant. » ﻿Ainsi s’en vont andui parlant, Tant qu’il vinrent en un chastel Mout bien seant et fort et bel. Ne sai que feïsse lonc conte : En cel chastel avoit un conte Et la contesse avuec, sa feme, Qui mout ert bele et vaillant dame : Si ot chevaliers plus de trente. De maintenant el chastel entre Cil qui faisoit les cons paller. Tuit le corrurent saluer,
Qui mout le vuelent conjoïr, Dont il se puet mout esjoïr. En mi la vile uns gieus avoit Où li pueples trestot estoit : Si ert li quens et la contesse, Qui n’ert fole ne janglerresse, Serjanz, dames et chevaliers, Et puceles et escuiers. Atant li chevaliers i vint, Et Huez qui lez lui se tint. De si au gieu ne s’arresterent ; Et quant les genz les esgarderent, Si corut chascun cele part. Au conte meïsme fu tart Qu’acolé l’ait et enbracié, Enz en la bouche l’a baisié. Ausi l’enbrace la contesse ; Plus volantiers que n’oïst messe Le baisast vint fois près à près, Se li contes ne fust si près. Et cil descent contre la gent ; N’i a chevalier ne serjant Qui de cuer ne l’ait salué : A grant joie l’en ont mené Tot droit à la sale le conte. Puis ne firent pas lonc aconte, Ainçois asistrent au souper Tuit li chevalier et li per, Qui mout orent lor oste chier. Puis parlerent d’aler couchier,
Quar il fu nuiz noire et espesse. ﻿Forment se paine la contesse De son oste mout aesier. Certes mout en fist à proisier : En une chanbre à grant delit Li a toz seus fait faire un lit. Toz seus se dort et se repose ; Et la contesse à chief de pose Apele une seue pucele, La mielz vaillant et la plus bele ; A conseil li dist : « Bele amie, Alez, et si ne vos poist mie, Avuec le chevalier gesir Tot belement et par loisir, Dont nous aimons mout la venue. Lez lui vos couchiez tote nue, Qu’il est mout beaus, li chevaliers. G’i allasse mout volentiers, Ja nel laissase por la honte, Ne fust por mon seignor le conte, Qui n’est encor pas endormiz. » Et cele i vait mout à enviz, Mais escondire ne l’osoit : En la chanbre où cil se dormoit Entra en trenblant comme fueille ; A l’einz qu’ele pot se despueille, Lez lui se couche, si s’estent. Et quant li chevaliers la sent, De maintenant s’en esveilla, Et durement se merveilla :
« Qui est ce, » fait il, « delez moi ? — Sire, nel tenez à desroi, » Fait cele qui fu simple et quoie, « Quar la contesse m’i envoie. Une de ses puceles sui, Ne vos ferai mal ne ennui, Ainz vos tastonerai le chief. — Parfoi, ce ne m’est mie grief, » Fait li chevaliers qui l’enbrace, La bouche li baise et la face, Et li tastone les mameles Qu’el avoit mout blanches et beles ; Et sur le con la mein li mist, Et enprès li chevaliers dist : « Sire cons, or parlez à moi : Ge vos vueil demander por quoi Vostre dame est venue ci ? — Sire, » ce dit li cons, « merci, Qar la contesse li envoie, Por vos faire soulaz et joie : Ce ne vos quier ge ja celer. » Quant cele oï son con paller, Estrangement fu esperdue ; Du lit sailli trestote nue, Arriers s’est à la voie mise, El n’en porta que sa chemise. Et la contesse l’en apele ; Si li demande la nouvele : Por qu’a laissié le chevalier, « Que çaienz herbergames hier ?
— Dame, » fait el, « ge vos dirai, Que ja ne vos en mentirai : Avueques lui couchier m’alai, Tote nue me despoillai ; Il prist mon con à apeler ; Assez l’a fait à lui paller. Trestot quanqu’il li demanda, Oiant moi, mes cons li conta. » ﻿Quant la contesse oit la merveille, Qu’onques mais n’oï la pareille, Si dit ce ne querroit el mie ; Et cele li jure et affie Que ce est voirs qu’ele li conte. ﻿Atant en laissierent le conte Jusqu’au matin qu’il ajorna, Que li chevaliers se leva. A Huet dit son escuier, Qu’il ert bien tens de chevauchier : Huet ala metre les seles. La contesse c’oi la novele Du chevalier qu’aler s’en velt, Plus matin lieve qu’el ne selt. Au chevalier vient, si li dist : « Sire, » fait el, » se Dieus m’aïst, Vos n’en poez encor aler Devant sempres après disner. — Dame, » fait il, « se Dieus me voie, e disner por rien n’atendroie, Se trop nevos devoit desplaire, Quar trop grant jornée ai à faire.
— Tot ce, » fait ele, « ne valt rien : Vostre jornée feroiz bien. » Cil voit qu’il autre estre ne puet : Si remaint, quant faire l’estuet ; Et quant il orent oï messe, Li quens meïsme et la contesse Et tuit li autre chevalier, Sont tantost asis au mengier. Et quant ce vint enprès disner, Si comencierent à parler Li chevalier de maint affaire ; Mais cele qui ne se pot taire, La contesse parla en haut : « Seignors, » fait el, « se Dieus me salt, J’ai oï paller chevaliers, Serganz, borgois et escuiers, Et aventures aconter, Mais nus ne se porroit vanter D’une aventure qu’oï hier, Qu’il a çaienz un chevalier Qui tot le mont a sormonté, Quar il a si grant poesté Qu’il fait à lui le con paller. Teus hom si fait mout à loer, Et sachiez bien, par saint Richier, C’est li chevaliers qui vint hier. » ﻿Quant li chevalier l’entendirent, De la merveille s’esbahirent ; Au chevalier ont demandé Se la contesse dit verté :
« Oïl, » fait il, « sanz nule doute. » Li quens s’en rist, et la gent tote, Et la contesse reparole, Qui n’estoit vileine ne fole : « Dant chevaliers, comment qu’il aille, G’en veuil à vos faire fermaille : Si i metrai soissante livres. Jamès cons n’ert si fous ne yvres, Qui por nos parolt un seul mot. » Tantost con li chevaliers l’ot : « Dame, » fait il, « se Deus me voie, Soissante livres pas n’avroie, Mais g’i metrai tot demanois Mon cheval, et tot mon harnois I metroie de maintenant : Metez encontre le vaillant. — Ge ne demant, » fait ele, « plus ; Mais des deniers ne charra nus Que soissante livres n’aiez, Se la fermaille gaagniez. Se ge gaaig, vos en iroiz A pié, et le harnois larroiz. » Li chevalier li otroia ; Après la chose devisa. De ce ne fist il pas que soz : « Dame, » fist il, « jusqu’à trois moz Parlera li con entresait. — Ainz en i ait, » fait ele, « set, Des moz, et plus, se vos volez ; Mais ençois que vos l’apelez,
Irai en ma chanbre un petit. » A cest mot n’ot nul contredit. La fermaille fu affiée, Et la contesse s’est levée : Droit en sa chanbre s’en entra. Oiez de quoi se porpensa : Plain son poig apris de coton ; Si en empli trés bien son con, Bien en estoupa le pertus ; A son poig destre feri sus. Bien en i entra une livre : Or n’est mie li con delivre. Quant l’ot enpli et entassé Et du coton envelopé, En la sale arriere s’en vait ; Au chevalier dist entresait Qu’il face au pis que il porra, Que ja ses cons ne respondra Ne li recontera nouvele. Li chevaliers le con apele : « Sire cons, » fait il, « or me menbre Que quist vostre dame en sa chanbre, Où el ala si tost repondre. » Mais li cons ne li pot respondre, Qui la gueule avoit enconbrée Et du coton bien estoupée Qu’il ne pooit trot ne galot. Et quant li chevaliers ce ot Qu’il n’a au premier mot pallé, Autre foiz le ra apelé ;
Mais li cons ne li pot mot dire. Li chevaliers n’ot soig de rire, Quant il oit que il ne palla ; A son escuier conseilla, Et dit or a il tot perdu. Et Huet li a respondu : « Sire, » fait il, « n’aiez poor ; Ne savez vos que la menor Des trois puceles vos premist, Qu’ele vos otroia et dist, Se li cons paller ne pooit, Que li cus por li respondroit : El ne vos volt pas decevoir. – Par mon chief, Huet, tu diz voir, » Dist li chevaliers en riant. Le cul apele maintenant, Si le conjure et si li prie Que tost la verité li die Du con qui parole ne muet. Ce dit li cus : « Quar il ne puet, Qu’il a la gueule tote plaine Ne sai de coton ou de laine, Que ma dame orains i bouta, Quant en sa chanbre s’en entra. Mais, si li cotons estoit hors, Sachiez que il parleroit lors. » ﻿Quant li chevaliers ot cest conte, De maintenant a dit au conte : « Sire, » fait il, « foi que vos doi, La dame a mespris envers moi,
Quant el a son con enossé ; Or sachiez qu’il eüst pallé, Se ce ne fust que el i mist. » Li quens à la contesse dist Qu’il li covient à delivrer. Cele ne l’osa refuser : Si ala delivrer son con, Si en a tret tot le queton, A un crochet fors l’en gita. Mout se repent quant l’i bouta ; Puis revient arriere sanz faille. Bien sait qu’a perdu la fermaille, Qu’ele gaja, si fist que fole. Li chevaliers au con parole ; Si li demande que devoit, Que tost respondu ne l’avoit. Ce dit li cons : « Ge ne pooie, Por ce que enconbrez estoie Du coton que ma dame i mist. » Quant li quens l’ot, forment s’en rist, Et tuit li chevalier s’en ristrent ; A la contesse trés bien distrent Qu’el a perdu ; ne parolt mais, Mais or face au chevalier pais. Et el si fist, plus n’i tarja : Soissante livres li paia, Et cil les reçust à grant joie, Qui mestier avoit de monoie, Et qui si bon eür avoit Que toz li mondes l’ameroit,
Et fist puis tant con il vesqui. De bone eure teus hons nasqui, Cui si bons eürs fu donez. Atant est li conte finez.
Explicit du Chevalier qui fist les cons paller.